
			A Andrés, por todo.
A Silvia, polas voltas da vida.
A Montse, por inspirar sempre.
En memoria de Ringo, o xefe da banda.

		

	
		
			1.

Un can, o lodo e un segredo

			Dende que chegara a Areleira no mes de febreiro, Antía descubrira dúas cousas importantes que facían a súa vida moito máis divertida. 

			A primeira: o seu can, Ringo, era un veciño máis da vila.

			—Ei, Ringo! Hoxe toca perseguir gaivotas ou gatos? –dicíanlle pola rúa.

			A segunda: o mar. É como é e non se pode cambiar, polo que a praia da vila, a de Lago Verde, cando baixaba a marea, cheiraba a mexillóns pasados e parecía puré de espinacas. Pero a veciñanza calzaba as botas de auga e non tiña medo a meter os pés no puré. 

			O que aínda non sabía Antía era que aquela praia e o mar que rodeaba Areleira gardaban segredos de verdade, e que o primeiro estaba a piques de saír do lodo. 

			Quedaban dous días para rematar a escola e Ringo esperaba por ela na porta da casa, deitado coa cabeza colgando, unha das súas posturas favoritas. En canto Antía abriu a porta, ergueuse e botou a correr. 

			—Ringo, agarda! –berrou ela, pero o can xa baixaba como unha bala polo sendeiro que leva á praia. 

			Cando chegaron á beira da praia de Lago Verde, o mar estaba lonxe e a area, mollada e brillante. A marea deixara ao descuberto todo o lodo, coma sempre. 

			Camiñaron bo un anaco pola beira do cantil baixo, cheo de raíces e de pedras, sen decatarse de que foran moito máis lonxe ca calquera outro día. De súpeto, Ringo púxose a uliscar nunha pequena gruta na rocha, por riba da area onde deixaban marcas os longueiróns.

			—Non me digas que atopaches outro mexillón podre! –dixo Antía, achegándose. 

			Pero non. Esta vez Ringo, que rascaba con forza, atopara algo distinto. No burato, entre o lodo e as pedras, sobresaía unha pequena caixa de lata, vella e enferruxada, pola que o can turraba, sen dar feito. A nena colleu unha esquina da caixa e tirou con coidado. Foi doado abrila. No interior repousaba un anaco de cerámica azul, cheo de lama, pero cun brillo especial. Antía limpouno coa camiseta e examinouno: era pequeno, irregular e tiña un debuxo gravado. Semellaba parte dun triángulo ou un cadrado aberto, con liñas finas e marcas gastadas que poderían ser letras ou un código numérico. Ao mover a caixa, viu algo máis: un anaco de papel vello, dobrado en dous, cunha estrela de oito puntas debuxada. Abriuno con coidado. Só tiña unha frase, curta e escrita con tinta esvaída: «Non deixes de seguir o rastro».

			—Pois mira ti –murmurou–. Isto é outra cousa. 

			Ringo, o can de cor caramelo con nome de compoñente de The Beatles sentou, todo fachendoso, movendo o rabo coma se estivese nun videoxogo e dixese: «Descuberta desbloqueada».

			Antía gardou a caixa e o fragmento no peto da chaqueta e comezaron a subir cara á casa. Vivían no segundo andar dun edificio de tres pisos, con vistas á ría e gatos no tellado. Portela Nova era un barrio tranquilo, con hortas e soares baleiros, bicicletas tiradas e veciños que sabían o teu nome. Formaba parte de Areleira, unha pequena vila costeira con rúas estreitas e historias que ían de boca en boca. 

			Na cociña, a súa nai, Laura, tiña o portátil aberto, o café frío, coma sempre, e música baixiña. Xornalista cultural, traballaba dende a casa, agás cando viaxaba a Santiago de Compostela para facer algunha entrevista, e posuía a habilidade de falar con humor ata das cousas máis delicadas. 

			[image: Antía e o seu can Ringo soben unhas escaleiras cara a un cartel que di «2º ANDAR». Ela leva a caixa de lata no peto. Pola ventá vese un gato lambéndose nun tellado e un veleiro no mar.]

			—Volvestes cheos de lama –dixo sen erguer a cabeza–. Boa escavación? 

			—Mira o que atopamos! –respondeu Antía, deixando a peza de cerámica enriba da mesa. 

			Laura colleuna, achegouna á luz e fixo un aceno que indicaba que os miolos se movían a toda présa. 

			—Pode ser algo da vella fábrica de louza que había aquí. Leva anos pechada, pero podes preguntarlles á avoa de Brais ou tamén a Pepecho.

			—Pepecho? Non sei quen é.

			—Un vello mariñeiro que vive preto do porto. Fai maquetas da vila, ás veces de cousas que xa non existen –engadiu con ton misterioso–. Din que é un bo contador de historias e que ten un cuarto secreto na casa.

			—Un cuarto secreto? En serio? –preguntou Antía, abrindo moito os ollos.

			—Contan que non ten burato para a chave e que só el sabe como se abre. 

			—Pois agora é necesario que vaia velo! Como non sabía eu desta historia?

			—Vaites! Ti queres ir a todos os sitios onde haxa misterios –riu Laura–. Pero, se falas con Pepecho, lévao con calma. Ten a súa maneira de explicar as cousas e, ás veces, non se sabe se fala de realidades ou de soños. 

			Xa no seu cuarto, Antía puxo o fragmento e a nota enriba da mesa. O símbolo azul brillaba coma se tivese luz propia. A nena quedou mirando para el en silencio, sentindo esa sensación que aparece cando algo pequeno parece importante. Parecía parte dun obxecto máis grande, pero de que? Estaba claro que era un misterio que aínda non sabía como afrontar. 

			Ao seu carón, Ringo durmía enrodelado coma un churro, mollado e feliz. Ao lonxe soaban campás, motos e algunhas voces e risas. Fóra do porto, ao outro lado do espigón, as bateas descansaban coma monstros durmidos. E na cabeza de Antía comezaba a activarse algo moi parecido á aventura.

		

	
		
			2.

Tres colegas, o recreo e unha peza azul

			O último xoves antes do verán viña con sol, calor e olor a bocadillo de chourizo no recreo. O CEIP Areleira do Mar, unha antiga casa indiana, era deses colexios con patio pequeno de terra, portarías tortas e gaivotas atrevidas que baixaban a roubar bocatas.

			Antía xa non era a nena nova. Chegara no segundo trimestre á vila e agora xa tiña banco fixo no patio, amizades e un can que todo o mundo coñecía. Ringo sentaba como un garda detrás da reixa do patio e as nenas e nenos sempre lle achegaban un anaco da merenda. Aquela mañá Antía sentía que lle ardía o peto onde levaba a peza que atoparan no lodo. No recanto de sempre sentaban os seus tres amigos: 

			Brais, tranquilo e con cara de sono permanente, cunha camiseta que poñía Planta e respira, terra nas punteiras das zapatillas e o pelo escuro revolto. 

			Lúa, loura e co cabelo nunha trenza mal feita, sempre ás presas. No chan, a súa mochila de diplodocos e os petos cheos de cunchas e pedras. 

			E Kike, cunha camiseta de superheroes e sempre debuxando. Hoxe tiña tinta azul no cóbado e un debuxo dun polbo no brazo esquerdo. 

			[image: Baixo unha árbore, Antía amosa unha nota cunha estrela e o fragmento azul a Brais, coa camiseta "PLANTA E RESPIRA", a Lúa coa súa mochila de dinosauros, e a Kike, que debuxa.]

			—Teño que contarvos o que atopamos Ringo e mais eu onte –dixo Antía sen preámbulos. 

			—Se é outro mexillón mutante, aforras amosalo –dixo Kike sen deixar de debuxar nun caderno pequeno. 

			—Non, esta vez é serio –dixo Antía, sacando do peto o anaco de cerámica azul e a nota.

			Ambas as cousas pasaron de man en man, tocando os bordos, o debuxo, relendo a nota e valorando que era algo vello, algo importante. 

			—Parece parte dun debuxo máis grande –dixo Lúa, xirando a peza entre os dedos–. Como sería estando completa?

			—Pode ser un logotipo alieníxena! –suxeriu Kike, sempre pensando nos mesmos temas.

			—A miña nai pensa que era da fábrica de louza que había na vila –respondeu Antía–. Tamén me dixo que falásemos coa túa avoa ou con Pepecho –engadiu dirixíndose a Brais. 

			—Pepecho! Seguro que el sabe de onde saíu –berrou Brais.

			—Coñecédelo?

			—Claro –dixo Kike–. O das maquetas! Fai edificios da vila e barcos, pero tamén cousas que nunca existiron! Un submarino no peirao, un faro nunha batea…

			—A miña nai di que é un artista –afirmou Lúa–. E que ten moita imaxinación. 

			—O meu pai pensa que finxe que lle deu un aire para que o deixen en paz –engadiu Brais.

			—Segundo a miña nai, ten un cuarto secreto que ninguén viu nunca, e que só el pode abrir –explicou Antía. 

			—Iso xa soa a tesouro –sorriu Kike.

			Todos calaron. Ollaban a peza como quen mira unha porta que se abre pouco a pouco. Soou o timbre da fin do recreo. Non se moveron. 

			—E se fose parte dun crebacabezas máis grande? –preguntou Lúa.

			—Non deixes de seguir o rastro –releu Brais–. Está claro que hai máis.

			—Se hai máis –engadiu Antía–, imos buscalas, ou que?

			 — Detectives de verán! –berrou Kike–. Coma os superheroes pero para descubrir tesouros. 

			Na aula agardábaos a mestra, Iria Santos, co seu floco castaño de lado, que sempre lle caía nos ollos cando estaba pensativa. Ese día levaba unha camiseta que poñía A curiosidade é un superpoder. 

			Era do interior, pero levaba xa varios anos vivindo na vila co seu can Otto e namorara do mar, tanto coma das boas historias. Lía unha barbaridade e sempre tiña un libro na man. Cando pasaron por diante, mirounos con cara de saber que tramaban algo. 

			—A ver, equipo! –dixo cun sorriso nos beizos–. Traedes moita cara de misterio, non?

			Ningún respondeu; só lle devolveron o sorriso, pero Antía notou que a peza que gardaba no peto da súa saia e que acariñaba coa man, por algunha razón, pesaba un chisco máis ca antes. 

		

	
		
			3.

Pepecho, sorpresas e a maqueta inexistente

			A vila de Areleira tiña moitas cousas curiosas: unha praia que era praia coa marea alta e barro coa marea baixa, un cine de verán onde se escoitaban máis as gaivotas ca os diálogos e un bar onde podías pedir chocolate con churros e mexillóns ao vapor no mesmo menú. Pero ningunha era tan misteriosa coma Pepecho, o mariñeiro xubilado que vivía preto do porto e que facía maquetas e gardaba segredos. 

			—Parece un bo momento para coñecelo –dixo Antía.

			Era sábado, brillaba o sol e todos tiñan permiso para andar na bici despois de xantar. Así que montaron a expedición oficial. Foron Antía, Kike, Brais, Lúa e Ringo (Ringo sempre, por suposto). Atravesaron a praza, pasaron pola lonxa, subiron pola rampla do porto e pararon diante dunha casa estreita pintada de cor amarela e branca, que tiña unha terraza cun toldo de raias ao outro lado da rúa, algo moi típico do barrio de Fontarea. Había cunchas e buguinas nos marcos das fiestras e, no balcón, dúas figuriñas de madeira bailando ao vento. A porta estaba entreaberta. 

			—Chamamos? –preguntou Brais con cautela, tirando da súa camiseta estampada cun grupo de K-Pop.

			—E se está durmindo? –preguntou Kike– Mirade que é a hora da sesta!

			—E se non? –respondeu Antía picando coa man tres veces.

			Ao pouco apareceu un home co pelo gris baixo un gorro

